雪中退朝與諸同舍登秘閣
作者：劉攽
朝代：宋

paragraphs: 密雪晦空曲，天作白玉京。
都城百萬家，漠漠浮雲生。
束带聽鳴鷄，謁帝開承明。
脫身塵埃外，自覺肌骨輕。
歸從諸仙子，笑語來蓬瀛。
仰望策府高，天祿鬰崢嶸。
步登雲蜺表，俯視朝日晴。
寒門杳無涯，珠宮聯五城。
珍木比後凋，冥鴻亦同聲。
還因閶闔風，共此夷曠情。